Tartu ei keelusta topsiringlust

Tartu Linnavalitsuse pressiteade

Foto: Kalle Paalits

Tartu ei keelusta topsiringlust ja pooldab igati keskkonnasõbralikke algatusi.

Täna tekkis meedias avalik diskussioon Tartu topsiringluse teemal. Meediakajastuse põhjustas Tartu linnavalitsuse märgukiri neljale baarile, kus juhitakse ettevõtjate tähelepanu sellele, et alkoholi baaridest kaasa ei müüdaks.

Abilinnapea Raimond Tamme sõnul ei ole Tartu topsiringluse vastu. "Küsimus ei ole topsides, vaid baaridest kaasaostetud alkoholi tänaval tarbimises. See on vastuolus seadusega ja oluline ka turvalise linnakeskkonna seisukohalt. Linnal ei ole selle vastu midagi, kui tühja topsiga liigutakse ühest baarist teise," ütles Tamm. Abilinnapea lisas, et topsiringlus on hea idee, kuid praeguseks on ilmnenud mõned kitsaskohad, mis on lõpuni läbi mõtestamata ja alkoholiga tänaval liikumine on kindlasti üks neist.

"Oleme igati valmis koostöös baaridega otsima lahendusi, et nende juurest ostetud alkoholiga tänaval ei liigutaks," ütles Tamm.

Märgukirju, milles juhitakse tähelepanu tänaval alkoholi tarbimisele, on Tartu linnavalitsus baaridele varemgi saatnud.

Lisainfo: abilinnapea Raimond Tamm, tel 7361 213, 515 4738.

Helle Tolmoff avalike suhete osakond

kommunikatsioonispetsialist Tel: 736 1336

Mob: 529 4297

Viimati muudetud 03.10.2019